text: Hus solgt efter 10 dage: Det kom bag på mig!
  30 marts 2015 kl. 13.03
  Det går godt for boligmarkedet i Esbjerg. Sidste år steg salget med otte procent - en positiv udvikling, som husejer Jens Fauerholm har mærket.
  10 dage. Mere skulle der ikke til, for at få solgt en villa i Esbjerg. Jens Fauerholm og konen flytter mod børn og børnebørn i Roskilde, og derfor skulle de af med huset i den vestjyske storby.
  - Det kom faktisk lidt bag på mig, at det gik så stærkt, siger Jens Fauerholm.
  Handlen med villaer og ejerlejligheder i Esbjerg steg sidste år med otte procent. En positiv udvikling, som Jens Fauerholm har mærket.
  - Det gik jo virkelig, virkelig hurtigt, siger han.
  Ifølge ejendomsmægleren blev huset solgt så hurtigt, fordi haven og huset er meget velholdt og fordi beliggenheden er god - på en rolig villavej men tæt på skole og bymidte.
  Der ud over er priserne på boliger også steget med 2,2 procent i 2014.
  Men det er ikke kun i Esbjerg, at boligmarkedet blomstrer for sælgerne. Priserne er nemlig også steget i det syd- og sønderjyske. I Hedensted er priserne steget 1,6 procent i 2014, og Horsens er det sted i landet, hvor boligpriserne er steget mest. I 2014 var der en stigning på 4,2 procent.
  